Statebondspele: Semenya en Erasmus gryp goudMartin Erasmus. Foto: AP Photo/Manish Swarup By die Statebondspele in Australië het span Suid-Afrika Vrydag nóg drie (2-1-0) medaljes opgeraap. In die vroue 800 m het Caster Semenya haar tweede goue medalje van die Spele losgehardloop toe sy van die begin tot die einde voor gedraf en eerste geëindig het in ŉ tyd van 1:56.68. Dit is ook ŉ splinternuwe Spelerekord. In stoei het Suid-Afrika se Martin Erasmus in die 97 kg-vrystylafdeling teen Indië se Mausam Khatri in die eindronde te staan gekom. Erasmus het die geveg oorheers en gemaklik met 12-2 geseëvier om die goue medalje syne te maak. Dit was Suid-Afrika se eerste goue medalje in hierdie nommer sedert 1958. Op die rolbalbaan het Suid-Afrika nóg sukses behaal. Nicolene Neal en Colleen Piketh het in die eindstryd van die pare-kompetisie pak gekry toe Maleisië met 15-14 gewen het. Daarmee het Suid-Afrika die silwermedalje verower. In die 10 000 m moes Stephen Mokoka tevrede wees met die sesde plek. Suid-Afrika is steeds vyfde op die medaljeleer met 35 medaljes. (13-10-12) Klik hier vir meer inligting. Caster Semenya. Foto: AP Photo/Mark Schiefelbein